Sesión de Educación Física

Título:	Primeira sesión motriz de parkour	Sesión:	5	Nivel:	5º
Obxectivo/s da sesión:
Coñecer movementos e accións básicas do parkour Desenvolver e perfeccionar as súas habilidades motrices básicas de salto, carreira e trepa Combinar habilidades motrices para a superación de situacións motrices diversas Desenvolver as capacidades físicas básicas do alumnado
Material necesario:	Bancos suecos / plinto / poldro / bloques de psicomotricidade, petos, colchóns, espaleiras. Lapis e fichas: valora os teus progresos.
Instalacións:	Pavillón/ximnasio

Presentación

Durante a 1ª sesión motriz de parkour, recordaranse os conceptos básicos vistos no recurso dixital: que é o parkour, a seguridade do alumnado e a creatividade. Tendo en conta esta última, propóñense diferentes probas/actividades a superar indicando os aspectos básicos de execución das mesmas, pero sempre mantendo o foco na busca de diversas formas, adaptadas a cada participante, para a superación dos obstáculos. As habilidades específicas do parkour céntranse nos equilibrios, recepcións, paso de obstáculos e saltos, mais encontrámonos nunha situación de aprendizaxe global na que se traballarán o resto de habilidades motrices básicas e capacidades. As actividades están planificadas para executarse en pequeno grupo (os grupos previamente creados), fomentando a autoavaliación e coavaliación durante a práctica.
Material:	Fichas: valora os teus progresos.

Activación

Actividade:	“Alturitas”
Explicación:
Xogo de persecución con bancos suecos dispostos polo espazo. Os que escapan poden subirse a estes bancos para permanecer a salvo, por non máis de 10 segundos. Os que perseguen deben alcanzar a alguén mentres van de banco a banco, intercambiando o peto e o rol.
Agrupamentos:	Gran grupo
Material:	Bancos suecos e petos.
Variantes:
O docente marca o momento no que todos deben abandonar o seu banco e buscar outro.
Adaptacións:
Utilizar diferentes elementos para as alturas adaptándose ás necesidades específicas do alumnado.

Exploración

Actividade:	Salto + recepción
Explicación:
O alumnado saltará desde unha posición elevada (banco sueco, mesa, plinto...) incidindo na axeitada recepción con flexión de xeonllos.
Agrupamentos:	Pequeno grupo
Material:	Banco sueco/plinto/mesa e colchóns. Lapis e fichas: valora os teus progresos.
Variantes:
Salto + recepción + salto: a flexión de xeonllos sirve como preparación para un segundo salto. Salto + recepción rodada: despois da flexión, o alumnado rodará sobre un dos seus ombreiros para incorporarse de novo e quedar de pé.
Adaptacións:
Diferentes alturas. Pódese comezar incluso no chan ou un pequeno soporte coma un step.

Actividade:	Equilibrios + salto + recepción
Explicación:
Á actividade anterior se lle incorporará un exercicio de equilibrio previo: recorrido dun banco sueco, banco sueco en posición inversa ou banco sueco en posición inclinada sobre espaleira.
Agrupamentos:	Pequeno grupo
Material:	Banco sueco / plinto / mesa e colchóns. Lapis e fichas: valora os teus progresos.
Variantes:
Pódense utilizar diversos materiais para realizar o equilibrio previo.
Adaptacións:
Pódese comezar realizando o equilibrio por enriba dunha corda simulando unha altura.

Actividade:	Agarre con apoio
Explicación:
O alumnado pasará, mediante un salto, dun banco sueco ou outro punto de apoio elevado ás espaleiras para manterse agarrado. Posteriormente soltarase, mediante outro salto, para chegar a unha zona específica.
Agrupamentos:	Pequeno grupo
Material:	Banco sueco / plinto / mesa, espaleiras e colchóns. Lapis e fichas: valora os teus progresos.
Variantes:
Pode comezar a facerse desde parado para, posteriormente, incluír unha carreira previa e utilizar o banco como punto de apoio.

Actividade:	Subidas a unha altura
Explicación:
O obxectivo é alcanzar e subir a un obstáculo dunha altura determinada, preto do peito do alumnado (por exemplo, varias colchóns xuntas). A técnica consiste en enlazar un salto con apoio das mans no obstáculo en paralelo, utilizando estas para axudar no impulso e elevación do corpo, chegando a apoiar un dos pés e subirse a dita altura.
Agrupamentos:	Pequeno grupo
Material:	Colchóns. Lapis e fichas: valora os teus progresos.
Variantes:
Pode realizarse desde parado, con carreira previa, con equilibrio previo e/ou con alturas diferentes.

Actividade:	Subidas en rampla
Explicación:
Colocarase unha plataforma en posición inclinada (bancos suecos apoiados a unha altura, colchóns “quitamedos” en posición inclinada, etc) que o alumnado terá que escalar. Unha vez alcanzada a cima, incluiremos un salto + recepción para baixar dela.
Agrupamentos:	Pequeno grupo
Material:	Bancos suecos/colchóns e espaleiras. Lapis e fichas: valora os teus progresos.
Variantes:
A forma de escalada pode ser de diferentes formas: apoiando as mans, sen apoiar as mans, con impulso previo ou desde parado...

Actividade:	Paso de obstáculos I: “pasavallas”
Explicación:
O alumnado terá que superar un obstáculo por riba (banco sueco, bloque de psicomotricidade, poldro...). Importante incidir nas recepcións, incluíndo a rodada se é preciso. A superación do obstáculo pode ser de diferentes xeitos: apoiando un pé, apoiando unha man, apoiando as dúas mans, sen apoios...
Agrupamentos:	Pequeno grupo
Material:	Bancos suecos / poldro / bloques de psicomotricidade e colchóns Lapis e fichas: valora os teus progresos.

Reflexión

O alumnado de cada grupo actualizará a súa ficha de auto e coavaliación e poñerá en común que habilidades do parkour son aquelas que lle saen correctamente a todos/as para decidir cales poden incorporar ao seu circuíto no produto final.
Material:	Lapis e fichas: valora os teus progresos.

Despedida

Todo o grupo xunto repasará, co docente, as actividades feitas no día, prestando especial atención ás dificultades encontradas, aspectos a ter en conta dos exercicios e erros comúns nas execucións, enfocando o tema cara o produto final da situación de aprendizaxe. Se adiantará unha breve descrición do próximo día e se fará unha chamada a revisar os contidos necesarios do recurso dixital.

“Saltando barreiras – Sesión motriz EDF”, do proxecto cREAgal, publícase coa Licenza Creative Commons Recoñecemento Non-comercial Compartir igual 4.0